Komisijos reglamentas (EB) Nr. 1871/2003
2003 m. spalio 23 d.
iš dalies keičiantis Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistikos nomenklatūros bei dėl Bendrojo muitų tarifo [1] su paskutiniais pakeitimais, padarytais Komisijos reglamentu (EB) Nr. 2176/2002 [2], ypač jo 9 straipsnio 1 dalies a punktą,
kadangi:
(1) Reglamentas (EEB) Nr. 2658/87 nustatė prekių nomenklatūrą, toliau - kombinuotoji nomenklatūra). Kombinuotoji nomenklatūra pateikta Reglamento (EEB) Nr. 2658/87 I priede.
(2) 1994 m. kovo 9 d. Komisijos reglamente (EB) Nr. 535/94, iš dalies pakeičiančiame Tarybos reglamento (EEB) Nr. 2658/87 dėl tarifų ir statistikos nomenklatūros bei dėl bendrojo muitų tarifo I priedą [3], buvo pateikta kombinuotosios nomenklatūros 2 skyriaus 8 papildomoji pastaba, skirta paaiškinti, kaip klasifikuoti 0210 pozicijoje klasifikuojamą sūdytą mėsą, valgomuosius mėsos subproduktus ("Mėsa irvalgomieji mėsos subproduktai, sūdyti, užpilti sūrymu, džiovinti arba rūkyti; valgomieji mėsos arba mėsos subproduktų miltai ir rupiniai"). 1995 m. ši pastaba buvo pervadinta į 7 papildomąją pastabą.
(3) Klasifikacija Kombinuotosios nomenklatūros 2 skyriuje priklauso iš esmės nuo būdo, skirto užtikrinti aptariamo produkto ilgalaikį išsaugojimą. Harmonizuotos sistemos 2 skyriaus aiškinamojoje pastaboje aprašyta šio skyriaus struktūra. 2 skyrius apima nevirtą mėsą ir mėsos subproduktus, šviežius arba atšaldytus, kuriuos perdirbant buvo naudojamas vienas iš būdų, skirtų užtikrinti ilgalaikį išsaugojimą, t. y. nevirta mėsa ir valgomieji mėsos subproduktai, sūdyti, užpilti sūrymu, džiovinti arba rūkyti.
(4) Pagal pirmiau minėtą aiškinamąją pastabą, šviežia mėsa taip klasifikuojama, net jeigu įpakavime transportavimo metu kaip laikinas konservantas buvo naudota druska. Šis aiškinimas taikomas ir sušaldytai mėsai, tačiau kitais atvejais bet kokia mėsa, kuriai buvo panaudota druska, laikoma sūdyta mėsa, klasifikuojama 0210 pozicijoje. 0210 pozicijoje nurodytas sūdymas turi būti pakankamas siekiant užtikrinti ilgalaikį mėsos išsaugojimą, kai ji netransportuojama. Šiuo atžvilgiu reikėtų pažymėti, kad kiti būdai, išvardyti 0210 pozicijoje, t. y. užpylimas sūrymu, džiovinimas arba rūkymas, yra naudojami siekiant užtikrinti ilgalaikį išsaugojimą, o ne trumpalaikį konservavimą transportavimo metu.
(5) Atrodo, būtų tikslinga paaiškinti ir patvirtinti, kad sūdymas, kaip apibrėžta 0210 pozicijoje, naudojamas kaip būdas, skirtas užtikrinti ilgalaikį išsaugojimą.
(6) Dėl to Kombinuotosios nomenklatūros, pridėtos kaip I priedas prie Reglamento (EEB) Nr. 2658/87, 2 skyriaus 7 papildomoji pastaba turėtų būti iš dalies pakeista.
(7) Muitinės kodekso komitetas per jo pirmininko nustatytą laiką nepareiškė nuomonės,
PRIĖMĖ ŠĮ REGLAMENTĄ:
1 straipsnis
Kombinuotosios nomenklatūros, pridėtos kaip I priedas prie Reglamento (EEB) Nr. 2658/87, 2 skyriaus 7 papildomoji pastaba pakeičiama taip:
"Sąvoka "Mėsa ir valgomieji mėsos subproduktai, sūdyti, užpilti sūrymu" 02.10 pozicijoje reiškia mėsą ir valgomuosius mėsos subproduktus, kurių visos dalys giliai ir vienodai prisotintos druska, o bendras druskos kiekis ne mažesnis kaip 1,2 % masės su sąlyga, kad tai prisotinimas druska, užtikrinantis ilgalaikį išsaugojimą."
2 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. spalio 23 d.